Imtella' Diċembru 13, 2020 Ftit inqas minn ġimagħtejn bogħod mill-Istrina, appuntament annwali ieħor li jattira interess minn bosta huwa l-irkant tal-bċejjeċ tal-arti. Waqt edizzjoni speċjali tal-programm Niskata fuq TVM ġew irkantati 41 opra tal-arti bħala parti mill-attivitajiet li jsiru għall-Istrina b'risq il-Malta Community Chest Fund Foundation. F'xandira diretta s-Sibt filgħaxija, il-pubbliku kkonkorra biex jixtri bċejjeċ ta' skultura, pitturi u fotografija, ilkoll minn artisti lokali. L-offerti tan-nies saru online, kif ukoll bil-mezzi tat-telekomunikazzjoni. Dr Sandro Debono, Konsulent għall-Kultura fl-Uffiċċju tal-President, qal li l-attività kienet ta' suċċess hekk kif kien hemm interess qawwi u diġà nbiegħu nofs il-bċejjeċ tal-arti. Kif jiġri f'kull irkant, min tefa' l-ogħla offerta rnexxielu jikseb l-opra tal-arti. Is-Sur Debono qal lil TVM li l-opri tal-arti li fadal, ilkoll ta' kwalità għolja, se jibqgħu jiġu rkantati sal-25 Jannar mis-sit elettroniku mccf-fineartsauction.com. Il-qligħ minn dan l-irkant se jkun qed jgħin lil mijiet ta' nies li ta' kull sena jirrikorru għall-għajnuna tal-Malta Community Chest fosthom l-iktar persuni vulnerabbli u dawk li jbatu minn mard serju fosthom il-kanċer.